Ǹkɔ́bɔ̄ ású Babilón, áyēné Ísaías, mɔ́n Amots. 2Óbobǒn ńkǒl á yób, tə́légán ndəm; lɔ́ŋán bikíga bítá. Fəbán mɔ́ nə́ bə́ zu á mīḿbɛ́ Míńtómba. 3Mǎmēn mābénde mim̀fúfúb mīḿkpāmáŋ myáma, mǎ mālóe bəlúmaň yā áyɔ́g dáma, ébá bádzə́ŋ ólugú wama. 4Vógólán ! Engongom yásɔ̄ á miǹkǒl á yób anə́ édzí miǹkunda mí étítíb bod, vógólán ! Kínda e nə́ á bīdzóe, á bītógán məyɔŋ, Ǹtondôbə miǹkunda énye a fə́b mīńkān bítá míé. 5Básɔ̄ á miǹnam oyǎb, á mə̄kúg mə́ yób, Ǹtondôbə ai bikpǎ yā áyɔ̄g díé, nə́ a man tsam ńkɔŋ ńnam ósə. 6Yónán miǹyón mí awú ! Amǒs Ǹtondôbə ó ńtɔa yǎ babi; anə́ asandá, éyə wásɔ́ nálā ábə Ngul mə́sə. 7Asú tē mɔ́ mə́sə̄ máman təg, azombo ásə̄ lâman dzɔɔlan. 8Bádzə̄m kám ai wɔ̌ŋ, fodonyaŋ[1] a bələ́ bɔ̄ ású miǹtyé ai ǹdzǔg, bábɔ̄g anə́ mīníngá yǎ á nə̄ á mīńtyé mí ńkogolo. Bə́ nə̄ və ényɔ́ á bəbəgə ényɔ̄ ḿbɔ̄g, məsú mábán və ángōndó ángōndó. 9Tám yēn ! Amǒs Ńtondôbə ví wázu, təge ai asáálá, anə́ áyɔ́g lákwí ndón, lə́ ngatugi ǹnam, bəsə́m bə́sə̄ bə́ mān tsígiban. 10Atítiě yā yób ai ǹkə́l óvóno bâyǐ kig bǎd və́ ḿfyɛ wábán. Ńló dzóbo, a tádigi á mə̄kwí móé, a yi bɔ̌ və díbī díbi, tɔ ngɔn təge ai mǎn ḿfyɛ. 11Mayi ndə́gələ sí ású mətóm móe, bəsə́m ású ábé dábán. Mayi manǎ mə̄bún míńtótóg mí bod, mayi mana ábē mīńtótóm, mə tə́lé éngūŋ míḿbúbún, mə dzɔdí məbún bə́tíbili bə́ bod. 12Mayi bɔ̌ bod ayé áyēn a lodo mvɔ́d, a lodo mvɔ́d yǎ Ofir.